## Odluka Ustavnog suda Republike Hrvatske broj: U-IIIVs-4841/2008 od 11. veljače 2009.

### NN 25/2009 (25.2.2009.), Odluka Ustavnog suda Republike Hrvatske broj: U-IIIVs-4841/2008 od 11. veljače 2009.

**USTAVNI SUD REPUBLIKE HRVATSKE**

554

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio D. H. iz K., na sjednici održanoj 11. veljače 2009. godine, jednoglasno je donio

ODLUKU

I. Ustavna tužba se usvaja.

II. Ukida se:

– rješenje Vrhovnog suda Republike Hrvatske broj: Kžzp-22/08-2 od 3. listopada 2008. i

– rješenje Županijskog suda u Karlovcu broj: Kzp-1/08-7 od 11. srpnja 2008.

III. Predmet se vraća Županijskom sudu u Karlovcu na ponovno odlučivanje.

IV. Ova odluka objavit će se u »Narodnim novinama«.

Obrazloženje

1. Podnositelj je, na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) i u roku iz članka 64. Ustavnog zakona, podnio 10. studenoga 2008. pravodobnu i dopuštenu ustavnu tužbu protiv rješenja Vrhovnog suda Republike Hrvatske broj: Kžzp-22/08-2 od 3. listopada 2008.

2. Navedenim rješenjem Vrhovnog suda Republike Hrvatske odbijena je žalba podnositelja izjavljena protiv rješenja Županijskog suda u Karlovcu broj: Kzp-1/08-7 od 11. srpnja 2008., kojim je odbijen kao neosnovan zahtjev podnositelja za zaštitu prava na suđenje u razumnom roku, u kaznenom predmetu Općinskog suda u Karlovcu broj: K-8/05, protiv okrivljenice N. B. zbog kaznenih djela iz članka 303. i dr. Kaznenog zakona (»Narodne novine« broj 110/97., 27/98., 50/00., 129/00., 51/01. i 105/04.).

3. Podnositelj u bitnom smatra da su mu osporenim rješenjem Vrhovnog suda Republike Hrvatske povrijeđena ustavna prava iz članka 29. stavka 1. Ustava Republike Hrvatske.

4. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne tužbe, uvida u spis Županijskog suda u Karlovcu broj: Kzp-1/08, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

Na temelju odredbe članka 27. Zakona o sudovima (»Narodne novine« broj 150/05., 16/07. i 113/08.) podnositelj je 5. ožujka 2008. podnio Županijskom sudu u Karlovcu zahtjev za zaštitu prava na suđenje u razumnom roku u kaznenom postupku koji se vodi pred Općinskim sudom u Karlovcu pod brojem: K-8/05, protiv okrivljenice N. B.

Odlučujući o zahtjevu podnositelja Županijski sud u Karlovcu utvrdio je da podnositelj u kaznenom postupku (koji se vodi pred Općinskim sudom u Karlovcu pod brojem: K-8/05), za koji traži donošenje odluke u određenom roku, nije postavio imovinsko pravni zahtjev, te je odbio njegov zahtjev kao neosnovan, jer se u konkretnom predmetu nije odlučivalo o njegovom pravu i obvezama, a niti optužbi zbog kažnjivog dijela.

Vrhovni sud Republike Hrvatske odbio je žalbu podnositelja kao neosnovanu, prihvativši stajalište suda prvog stupnja da podnositelj nema pravo na podnošenje zahtjeva za zaštitu prava na suđenje u razumnom roku, jer postupajući u svojstvu oštećenika kao tužitelja u kaznenom postupku nije postavio imovinskopravni zahtjev.

5. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbama članka 29. stavka 1. Ustava, članka 62. stavka 1. i članka 64. Ustavnog zakona, članka 6. Europske konvencije o ljudskim pravima, te članka 27. stavaka 1. i 2. Zakona o sudovima.

Ustavna tužba je osnovana.

6. Stajalište redovnih sudova da podnositelj nema pravo na zahtjev za zaštitu prava na suđenje u razumnom roku, jer unatoč statusu oštećenika kao tužitelja u kaznenom postupku, nije u istom postavio imovinskopravni zahtjev, što u smislu članka 27. stavka 1. Zakona o sudovima predstavlja smetnju da se u konkretnom predmetu odlučuje o nekom njegovom pravu ili obvezi, predstavlja pravno stajalište koje je sve do donošenja odluke broj: U-IIIVs-3511/2006 od 22. listopada 2008. zastupao i Ustavni sud (»Narodne novine« broj 131/08.).

Ustavna tužba podnositelja i njezini razlozi, te postupak koji joj je prethodio i rješenja koja su u tom postupku donesena, istovjetni su kao u predmetu ovog Suda broj: U-IIIVs-3511/2006, u kojemu je Ustavni sud, odlukom broj: U-IIIVs-3511/2006 od 22. listopada 2008. (»Narodne novine« broj 131/08., www.usud.hr), usvojio ustavnu tužbu, ukinuo osporena rješenja i predmet vratio na ponovni postupak.

Utvrdivši da je u konkretnom slučaju riječ o istovjetnoj pravnoj stvari kao i u odluci broj: U-IIIVs-3511/2006 od 22. listopada 2008., Ustavni sud ocijenio je ustavnu tužbu podnositelja osnovanom iz razloga koji su istovjetni razlozima navedenim u obrazloženju te odluke.

Stoga Ustavni sud upućuje na obrazloženje svoje odluke broj: U-IIIVs-3511/2006 od 22. listopada 2008.

7. Slijedom navedenog, na temelju odredaba članaka 73. i 76. stavaka 1. i 2. Ustavnog zakona, donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona, donesena je odluka kao u točki III. izreke.

8. Objava odluke (točka IV. izreke) temelji se na odredbama članka 29. Ustavnog zakona.

9. Predsjednik Županijskog suda u Karlovcu dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-4814/2008

Zagreb, 11. veljače 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 25/2009-554